**Tárgy: A mini bölcsődei ellátásról és a fizetendő gondozási**

**személyi térítési és étkezési térítési díjról**

**szóló helyi rendelet felülvizsgálatáról**

**ELŐTERJESZTÉS**

**Csemő Község Képviselő-testületének**

**2019. február 26-án tartandó ülésére**

**Tisztelt Képviselő-testület!**

A szükséges engedélyek megszerzését és szakmai feltételek biztosítását követően a mini bölcsődei ellátás 2019. január 2. napjától elindult a Csemői Nefelejcs Óvoda és Mini Bölcsőde épületében.

A Képviselő-testület a decemberi ülésén megalkotta a helyi rendeletet a bölcsődében fizetendő gondozási- és étkezési térítési díjról.

**Jelen előterjesztés alapján két okból válik szükségessé a decemberben elfogadott rendelet felülvizsgálata:**

Egyrészt a fenntartónak **a térítési díj alapját képező szolgáltatási önköltséget 2019. április 1-jéig meg kell állapítania** a tárgyévre tervezett adatok alapján. Másrészt a bölcsőde eddigi működésének tapasztalatai alapján **a gondozási díjra vonatkozó szabályok módosítása, pontosítása vált szükségessé**.

**A bölcsődei szolgáltatási önköltség és intézményi térítési díj megállapítása**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 146. § (1) bekezdése alapján, a személyes gondoskodást nyújtó gyermekjóléti alapellátás keretében biztosított **gyermekek napközbeni ellátásáért** és gyermekek átmeneti gondozásáért, valamint a személyes gondoskodást nyújtó gyermekvédelmi szakellátás keretében biztosított utógondozói ellátásért, valamint **a gyermekétkeztetésért térítési díjat kell fizetni.**

**A Gyvt. a térítési díj két kategóriáját szabályozza, az intézményi- és a személyi térítési díjat:**

**→** **az intézményi térítési díj:** a fenntartó önkormányzat állapítja meg külön az étkezésre és külön a gondozásra; az azokért fizethető maximális összeget jelenti;

**→ a személyi térítési díj:** az intézményi térítési díjból számított (külön az étkezésre, külön a gondozásra), a kisgyermekek családjának egyedi szociális jövedelmi viszonyai, illetve az igénybe vehető kedvezmények figyelembevételével  meghatározott, személyre szabott térítési díj.

A Gyvt. 147. § (3) bekezdése alapján **a fenntartónak évente április 1-jéig** a tárgyévre tervezett adatok alapján **meg kell állapítani a** **szolgáltatási önköltséget**. A szolgáltatási önköltség év közben egy alkalommal korrigálható, ha azt a tárgyidőszaki folyamatok indokolják.

Az önköltségszámítás alapján a fenntartónak egyúttal meg kell állapítania az **intézményi térítési díjat.**

**A** Gyvt. 147. § (2) bekezdése szerint **a mini bölcsőde esetében** **az intézményi térítési díjat külön meg kell határozni a gyermek gondozására**, nevelésére, nappali felügyeletére és a vele történő foglalkozásra (a továbbiakban együtt: gondozására), **valamint a gyermekétkeztetésre vonatkozóan.**

**→** A gyermekek gondozására számított intézményi térítési díj az élelmezés nyersanyagköltségével csökkentett szolgáltatási önköltség és a normatív állami hozzájárulás összegének különbözete.

**→** A gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege.

**A fent hivatkozott jogszabályok alapján szükséges, hogy a fenntartó dokumentáltan állapítsa meg a gondozás önköltségét, majd a számított intézményi térítési díjat, amelytől alacsonyabb összegben is meghatározhatja a fizetendő díj mértékét.**

**1. Szolgáltatási önköltség és a gondozási intézményi térítési díj számítása (2019. év)**

**A Mini Bölcsőde szolgáltatási önköltség számítása a 2019.évi költségvetési adatok alapján**

|  |  |
| --- | --- |
| Bölcsődei szakfeladat 2019.évi várható kiadásai | 12.949.100 Ft |
| Gyermekétkeztetés tervezett kiadásai | 715.000 Ft |
| **Bölcsődei ellátás összes kiadása:** | **13.664.100 Ft** |
| **Éves szolgáltatási önköltség/fő=összes kiadás osztva a normatíva szempontjából költségvetésben figyelembe vett létszámmal (4 fő)** | **3.416.025 Ft/fő/év** |
| * Le: egy főre jutó élelmezés nyersanyagköltsége + Áfa (450 Ft+27% Áfa/nap\*230 nap) | * 131.445 Ft |
| * Le: egy főre jutó állami támogatás összege Ft/fő (bértámogatás+üzemeltetési támogatás/4fő) | * 2.554.375 Ft |
| * bértámogatás (felsőfokú végzettségű kisgyermeknevelők) 0 Ft |  |
| * bértámogatás (felsőfokú végzettségű kisgyermeknevelők) 7.482.500 Ft |  |
| * üzemeltetési támogatás 2.735.000 Ft |  |
| **Összes állami támogatás 10.217.500 Ft** |  |
| **Gondozásra számított intézményi térítési díj 328/2011. Korm.r.9.§.(1) Ft/fő/év** | **730.205 Ft/fő/év** |

Az alábbi táblázat bemutatja a hatályos rendelet alapján megállapított, és szülők által jelenleg fizetett gondozási térítési díjat, a 2019. évi szolgáltatási önköltség számítás alapján a gondozásért kérhető intézményi térítési díj maximumát és a javasolt térítési díj összegét:

|  |  |  |
| --- | --- | --- |
| **Jelenleg fizetendő intézményi térítési díj/nap/fő**  **(jövedelemtől függően)** | **2019. évi maximális intézményi térítési díj/nap/fő** | **2019. évi javasolt intézményi térítési díj/nap/fő** |
| 1. 39.900 - 57.000 Ft → 500.- Ft  2. 57.001 - 88.000 Ft → 750.- Ft  3. 88.001 Ft feletti → 1.000.- Ft | **3175 Ft** | **500 Ft**  **(egységesen)** |

A hatályos rendelet a szülő által fizetendő gondozási díjat egyrészt sávosan a szülő jövedelmétől függően határozza meg, másrészt úgy rendelkezik, hogy a gondozási díjat **csak a bölcsődében töltött napokra szükséges megfizetni**.

A hatályos szabályozás szerint, a mini bölcsődébe járó 7 fő gyermek közül: 1 fő normatív kedvezmény alapján mentesül a gondozási díj megfizetése alól, 2 fő 1000 Ft/nap, 3 fő 750 Ft/nap és 1 fő 500 Ft/nap gondozási díjat fizet.

A szabályozás eredményeként a szolgáltatást igénybevevő hét (7) gyermek után a szülők közül hatan egymástól eltérő összegű, hónapról hónapra változó gondozási díjat fizetnek. Ennek adminisztrálása az intézményvezető és a fenntartó oldalán a bevétel nagyságához képest aránytalan terhet jelent, valamint tervezhetetlenné teszi a bevételeket, de a szülő részére is kiszámíthatatlanná válik a hónapról-hónapra fizetendő gondozási díj mértéke.

Figyelemmel fentiekre javaslom, az eredeti szabályozásnál egyszerűbb és átláthatóbb rendszer bevezetését.

A rendelet-tervezet egyrészt – a hatályos jogszabálynak megfelelően – előírja, hogy a szülő a jogviszony fennállása alatt teljes havi gondozási díj fizetésére köteles, tekintet nélkül arra, hogy a gyermek betegség, vagy más ok miatt nem járt bölcsődébe. A gondozási díjat arra az időszakra vonatkozóan, amikor bölcsőde zárva tart (nyári-téli zárva tartás, nevelés nélküli nap) természetesen továbbra sem kell megfizetni.

**A személyi gondozási díj megállapítása a következőképpen történik:**

A szülő

* a jövedelemnyilatkozaton bejelölheti, hogy vállalja az intézményi térítési díj megfizetését (a 500,- Ft/fő/napösszeget), ebben az esetben ez az összeg lesz megállapítva személyi térítési díjként (ekkor a jövedelemigazolásokra nincs szükség).
* bejelölheti azt, hogy nem vállalja az intézményi díj személyiként való megfizetését, ebben az esetben jövedelemigazolásokkal felszerelten benyújtja az intézményvezető részére a jövedelemnyilatkozatot, aki az alapján megállapítja személyi gondozási díjat.

Ez utóbbi esetben alkalmazni kell a Gyvt. 150. § (1)-(3) bekezdéseiben foglaltakat, mely szerint:

A személyi térítési díj összege igénybe vevőnként nem haladhatja meg  a gyermek családjában az egy főre jutó rendszeres havi jövedelem

*a)* 25%-át, amennyiben nem részesül ingyenes intézményi gyermekétkeztetésben,

*b)*20%-át, ha a gyermek ingyenes intézményi gyermekétkeztetésben részesül.

**A Gyvt. a gondozási díjjal kapcsolatban is meghatározza a normatív kedvezményben részesülők körét az alábbiak szerint:**

***Bölcsődékben térítésmentesen kell biztosítani:***

* a rendszeres gyermekvédelmi kedvezményben részesülő gyermek
* a tartósan beteg vagy fogyatékos gyermek
* a három vagy több gyermekes család gyermekének
* az átmeneti gondozásban lévő, az ideiglenes hatállyal nevelőszülőnél vagy gyermekotthonban elhelyezett gyermek, a nevelésbe vett gyermek
* a védelembe vett gyermek gondozását.

Figyelemmel a Gyvt-ben szabályozott jövedelem küszöbre (a gondozási térítési díj összege nem haladhatja meg a családban az egy főre jutó jövedelem 20, illetve 25%-át), és a normatív kedvezményekre, továbbá arra, hogy az egységes térítési díj összegét a hatályos szabályozás szerinti legalacsonyabb összegben határoztuk meg (500 Ft), a javasolt módosítás nem érinti a hátrányosan az alacsony jövedelemmel rendelkező igénybevevőket.

**2. Gyermekétkeztetés térítési díjának megállapítása**

A gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege.

Ebből kell megállapítani a személyi térítési díjat, amely a jogszabályokban és helyi rendeletekben meghatározott és érvényesíthető kedvezmények (normatív és egyedi) figyelembevételével minden kisgyermek számára egyedileg történik.

**Az intézményi térítési díj 100%-át kell biztosítani (vagyis az ingyenes étkezést) a bölcsődei ellátásban, ha a gyermek:**

* rendszeres gyermekvédelmi kedvezményben részesül
* tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek
* olyan családban él, amelyben három vagy több gyermeket nevelnek
* olyan családban él, melyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át
* vagy a gyermeket nevelésbe vették.

A Mini Bölcsődébe járó **7 gyermek mindegyike** valamilyen jogcímen normatív kedvezményben részesül, azaz **ingyenesen étkezik**.

Az alábbi táblázat étkezések szerinti bontásban tartalmazza a nyersanyagárakat és az abból számolt térítési díjat.

|  |  |  |  |
| --- | --- | --- | --- |
| ***Megnevezés*** | ***nyersanyag ár*** | ***Áfa*** | ***Térítési díj összesen*** |
| bölcsődei reggeli | 125 Ft | 34 Ft | 159 Ft |
| bölcsődei tízórai | 35 Ft | 9 Ft | 44 Ft |
| bölcsődei ebéd | 225 Ft | 61 Ft | 286 Ft |
| bölcsődei uzsonna | 65 Ft | 18 Ft | 83 Ft |
| **összesen** | **450 Ft** | **122 Ft** | **572 Ft** |

Kérem Tisztelt Képviselőket az előterjesztés megtárgyalására és a rendelet elfogadására.

Csemő, 2019. február 20.

Dr. Lakos Roland

polgármester