

Tárgy: **Az önkormányzat 2019. évi**

**költségvetési rendelet-tervezete**

**E L Ő T E R J E S Z T É S**

**Csemő Község Képviselő-testületének**

**2019. február 26-án tartandó ülésére**

**Tisztelt Képviselő-testület!**

Az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, a Képviselő-testület köteles a 2019. évi költségvetésről rendeletet alkotni.

Az államháztartásról szóló 2011. évi CXCV. törvény és az államháztartásról szóló törvény végrehajtásáról szóló 368/2011. (XII. 31.) Kormányrendelet a helyi önkormányzatok költségvetésének tervezésével kapcsolatos szabályokat nem változtatták meg, s nem változott

a tervezésre vonatkozó helyi szabályozás sem, ezért a tervezési munka az előző évhez hasonló ütemben folyt.

*A jogalkotásról szóló 2010. évi CXXX. törvény 17. §-a alapján a jogszabály előkészítője előzetes hatásvizsgálat elvégzésével felméri a szabályozás várható következményeit.* Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. Az előterjesztés szövegében minden esetben be kell mutatni különösen a rendelet társadalmi, gazdasági, költségvetési, környezeti, egészségi, adminisztratív terheket befolyásoló és egyéb hatásait, a rendelet megalkotásának szükségességét, a rendeletalkotás elmaradása esetén annak várható következményeit, valamint a rendelet alkalmazásához szükséges személyi, szervezeti, tárgyi és pénzügyi feltételeket.

Társadalmi, gazdasági, költségvetési hatásai: A rendelet biztosítja az Önkormányzat és intézményei jogszerű működését és finanszírozását.

Környezeti és egészségügyi következményei: A rendeletnek nincsenek környezeti és egészségügyi következményei.

Adminisztratív terheket befolyásoló hatásai: A tervezet adminisztratív terheket nem keletkeztet.

A jogszabály megalkotásának szükségessége, a jogalkotás elmaradásának várható következményei: Az Alaptörvény és az Áht. által meghatározottak szerint a rendelet alkotás kötelező. A jogalkotás elmaradása esetén egyes kifizetések teljesítésére nem lenne lehetőség.

A jogszabály alkalmazásához szükséges személyi, szervezeti, tárgyi és pénzügyi feltételek: A rendelet alkalmazásához szükséges személyi, szervezeti, tárgyi feltételek adottak. A pénzügyi feltételek a központi költségvetésből származó és helyi bevételeinkből biztosítottak.

**Az Önkormányzat költségvetési politikájának fő vonásai 2019. évben**

*Az elmúlt évekkel egyezően, a 2019. évben sem változnak a megfogalmazott költségvetési alapelvek, amelyek a következők:*

**1. Takarékos, átlátható és biztonságos működtetés.**

**2. A kötelezően ellátandó feladatok biztosítása.**

**3. A szociálisan rászorultak támogatása.**

**4. Az elindított beruházások megvalósítása, a forrás biztosítása.**

**5. Tudatos településüzemeltetés és fejlesztés.**

**6. Pályázatok figyelése, kapcsolódás az aktuális pályázatokhoz, a pályázatok önrészének megteremtése.**

**7. Az Európai Virágos Városok és Falvak versenyén való eredményes részvétel Magyarország képviseletében, mely a zöldterület-kezelés közfeladat ellátásán túl további feladatokat indikál.**

**Kiemelt célkitűzés, hogy a kötelező feladatok ellátását biztosítsuk.**

Magyarország helyi önkormányzatairól szóló 2014.évi CLXXXIX. törvény alapján az önkormányzat helyi közügyek, valamint a helyben biztosítható közfeladatok körében ellátandó *helyi önkormányzati feladatok különösen:*

1. településfejlesztés, településrendezés,

2. településüzemeltetés (köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása)

3. a közterületek, valamint az önkormányzat tulajdonában álló közintézmények elnevezése

4. egészségügyi alapellátás, az egészséges életmód segítését célzó szolgáltatások

5. környezet-egészségügy (köztisztaság, települési környezet tisztaságának biztosítása, rovar és rágcsálóirtás)

6. óvodai ellátás

7. kulturális szolgáltatás, különösen a nyilvános könyvtári ellátás biztosítása, filmszínház, előadói-művészeti szervezet támogatása, a kulturális örökség helyi védelme, a helyi közművelődési tevékenység támogatása

8. szociális, gyermekjóléti és gyermekvédelmi szolgáltatások ellátása

9. lakás- és helyiséggazdálkodás

10. a területén hajléktalanná vált személyek ellátásának, rehabilitációjának, valamint a hajléktalanná válás megelőzésének biztosítása

11. helyi környezet- és természetvédelem

12. honvédelem, polgári védelem, katasztrófavédelem, helyi közfoglalkoztatás

13. helyi adóval, gazdaságszervezéssel és a turizmussal kapcsolatos feladatok

14. kistermelők, őstermelők számára – jogszabályban meghatározott termékeik –

értékesítési lehetőségeinek biztosítása, ideértve a hétvégi árusítás lehetőségeit is

15. sport, ifjúsági ügyek

16. nemzetiségi ügyek

17. közreműködés a település közbiztonságának biztosításában

18. helyi közösségi közlekedés biztosítása

19. hulladékgazdálkodás

20. távhőszolgáltatás

21. viziközmű-szolgáltatás, amennyiben a viziközmű-szolgáltatásról szóló törvény rendelkezései szerint a helyi önkormányzat ellátásért felelősnek minősül.”

További törvényi lehetőségek helyi önkormányzati feladat-telepítésre:

– törvény a felsoroltakon kívül más, a helyi közügy, helyben biztosítható közfeladat ellátását is előírhatja,

– törvényben meghatározott esetekben az önkormányzat és az állam külön, a finanszírozást is rendező megállapodása alapján az önkormányzat állami feladatokat is elláthat,

– a helyi önkormányzatok továbbra is önként vállalhatják olyan helyi közügyek ellátását, amelyet jogszabály nem utal más szerv kizárólagos hatáskörébe. Az önként vállalt feladatok ellátása azonban nem veszélyeztetheti a kötelező feladatok ellátását. Finanszírozásuk forrását elsősorban az önkormányzat saját bevételei, illetve az erre a célra biztosított külön források képezhetik.

*Önkormányzatunk* ***önként vállalt*** *feladatként látja el:*

*- civil szervezetek támogatását,*

*- lakásfelújítók támogatását,*

*- ösztöndíjprogram működtetését,*

*- Csemői Hírmondó havilap működtetése*

*- települési internetes és internetes közösségi oldal működtetését,*

*- piac fenntartását,*

*- az Európai Virágos Versenyen való részvételt.*

**Tisztelt Képviselő-testület!**

A kötelező és önként vállalt feladatok ellátásán túl - korábbi évek gyakorlatának megfelelően és a pénzügyi lehetőségeink figyelembe vételével – önerőből is tervezünk a településfejlesztési feladatokat elvégezni.

A 2019-re tervezett fejlesztési koncepciót a 2019. január 29-i ülésen a testület jóváhagyta. Az elfogadott alapvetések szerint:

***Az idei évben kiemelt figyelmet kell fordítanunk arra a tényre is, hogy vannak beadott és beadás előtt álló pályázataink is. A pályázatok sikere esetén önerőt és a megvalósításhoz szükséges, pályázatban nem biztosított költségeket az önkormányzati költségvetésben terveznünk kell.***

**Csemő Község Önkormányzatának 2019. évi költségvetési főösszege: 584.016.957 Ft**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**BEVÉTELEK**

* **Önkormányzatok működési támogatásai**

Ezen a soron szerepelnek a központi költségvetésből a költségvetési törvény alapján juttatott támogatások.

* Helyi önkormányzatok működésének általános támogatása: 163.340.067 Ft

Ez a támogatás az önkormányzat és a hivatal általános működésével, feladatellátásával kapcsolatban felmerülő kiadásokra fordítható.

* Települési önk. egyes köznevelési feladatainak támogatása: 105.437.250 Ft

Ez a támogatás a kötelezően ellátandó óvodai feladatok finanszírozására szolgál a gyermeklétszám alapján.

* Települési önk. szociális, gyermekjóléti és gyermekétkeztetési feladatainak támogatása: 104.482.161 Ft

Ebből 43.884.000 Ft a szociális feladatok ellátására (szociális juttatások, közfoglalkoztatás önrész, falugondnokok, gyermekétkeztetés), 12.400.000 Ft falugondnoki szolgáltatásra, 37.980.661 Ft gyermekétkeztetésre és 10.217.500 Ft a mini bölcsődei feladatellátásra használható fel.

* Települési önk. kulturális feladatainak támogatása: 5.550.270 Ft

Ez a támogatás könyvtári és közösségi színtéri feladatok ellátására szolgál, azzal a kitétellel, hogy kötelező a támogatás legalább 10%-át a könyvtári állomány gyarapítására és további 10%-át közösségi színtéri szakmai feladataira fordítani.

* **Egyéb működési célú támogatási bevétel államháztartáson belülről**

Ide tartoznak a központi költségvetésből, a TB Alaptól, egyéb államháztartáson belüli költségvetési szervtől kapott támogatások. Itt került tervezésre a védőnői és iskolaegészségügyi ellátások finanszírozása (11.940.000 Ft), továbbá a növénytermesztéssel kapcsolatban keletkező területalapú támogatás (1.200.000 Ft).

* **Közhatalmi bevételek**

Itt jelennek meg a tervezett iparűzési adó 47.500.000 Ft, gépjárműadó önkormányzatot illető része 11.000.000 Ft, pótlék, bírság bevételek 200.000 Ft összegben.

* **Működési bevételek**

Ezek a bérleti díjakból 1.672.412 Ft, lakbérekből 167.052 Ft, étkezési térítési díjakból 4.338.445 Ft, továbbszámlázásból adódó 280.638 Ft, illetve a hozzájuk kapcsolódó fizetendő áfából 1.569.391 Ft várható bevétel. Továbbá itt jelenik meg a NAV-val szembeni áfa követelésünk 972.712 Ft értékben.

* **Egyéb működési célú átvett pénzeszköz**

Itt kell tervezni azokat a 2018-ben háztartásoknak folyósított kamatmentes kölcsönöket, melyeknek visszafizetési ideje a 2019. évben esedékes (141.500 Ft).

* **Felhalmozási bevételek**

A 10. d. 8. szám alatti lakóingatlanra kötött ingatlan értékesítési szerződés alapján a 2019. évben esedékes bevétel 120.000 Ft.

* **Finanszírozási bevételek**

Ez az előző évi költségvetési maradvány 116.449.059 Ft.

**KIADÁSOK**

* **Személyi juttatások és munkaadói járulékok**

A védőnők, a könyvtáros és a falugondnokok, továbbá a választott tisztségviselők személyi juttatásai (48.840.930 Ft) és a hozzá kapcsolódó munkaadói járulékok (9.398.324 Ft) jogszabály szerint kerültek tervezésre.

A közhasznú foglalkoztatáshoz kapcsolódóan ezen a jogcímen keletkező kiadásokat évközi előirányzat-módosítással fogjuk elszámolni, az aktuálisan kötött támogatási szerződésnek megfelelően.

Ide tartoznak még a reprezentációs kiadások is, melyek a rendezvényekkel kapcsolatban felmerült reprezentációt és az idei jubileumi évből adódó többlet reprezentációt is tartalmazva 5.000.000 Ft-ot tesznek ki.

* **Dologi kiadások**

E kiadási jogcímen az alábbiak kerültek tervezésre:

* + Közutak karbantartása, további dűlőnév táblák kihelyezése 2.000.000 Ft

**dűlőnév táblák 1.000.000.-Ft**

Kell még tábla pótlásnak a zöldhalomba is, és a belterületi táblák tartószerkezetét is meg akarom rendelni. A táblafeliratok készen vannak, ha pótolni is kell, akkor az nem nagyságrend…. Marad a tavalyi terv-szám.

**dűlőút karbantartás 1.000.000.-Ft**

Már tavasszal szeretném használni az új grédert és ágaprítót is. A mulcsozót tudjuk saját traktorral, viszont a gréder nagyobb erőgépet kíván – Nagy Ambussal megállapodtam, hogy a nagy traktorjával elvégzi a feladatot. Megbecsülni nem tudom, hogy mekkora a feladat ezért itt is maradjon a tavalyi terv szám.

Továbbá itt került tervezésre a téli időszaki utak csúszásmentesítése, valamint az önkormányzati utak kisebb javításai.

* + Közvilágítás 4.064.000 Ft
  + Védőnők dologi kiadásai (szakmai anyag, szakmai szolgáltatás stb.) 354.473 Ft
  + Csemői Hírmondó kiadása és kézbesítése

(önként vállalt feladatként) 2.637.256 Ft

* + „Település image” kialakítása

(önként vállalt feladatként) 8.600.000 Ft

új reszponzív weboldal/mobil app 3.600.000 Ft

Nemzeti Vágta 2.000.000 Ft Nemzetközi verseny prospektusai, installációi

1.500.000 Ft

póló, sapka, kötő 1.500.000 Ft

**települési image**

Tavaly reszponzív weboldalra (250 ezer), a Nemzeti Vágtára (2 millió), sátorra (1,6 millió) és pólóra, sapkára, kötőre (150 ezer) terveztünk. A reszponzív (mobileszközökre optimalizált) weboldalt ennyi összegből nem lehet elkészíteni, mert hiába van komplett települési internetes oldalunk, a tartalom és a forma változása miatt tulajdonképpen egy teljesen új oldalt kellene elkészíttetni. Ugyanakkor azt is látnunk kell, hogy bár a weboldalunk látogatottsága parádés, a lakossági kommunikáció eltolódni látszik a közösségi oldalak és a mobilkommunikáció felé, ami esetünkben az jelenti, hogy érdemes elgondolkodni azon, hogy a weboldalt „békén hagyjuk” és mobil applikációt készítettünk. Ez egy olyan program, ami ingyenesen letölthető a mobil eszközökre, és a letöltőnek új hír, esemény, közlemény kapcsán üzenetben is jelez. Ez a direkt marketing-forma eddig Csemőben nem volt. Kérdés, hogy a lakossággal való kommunikációnk megér-e 3,6 millió forintot, merthogy a szolgáltató ennyiért vállalja az applikáció elkészítését. Ehhez, ahogy a kamerarendszerhez és a free wifihez havi fenntartási költség (kb. 40 ezer forint) is társul. A szolgáltató vállalta azt is, hogy szerződéskötés esetén, pl. 3. éves határozott idejű szerződés esetén az elkészítés költségét három évre szétosztva számlázza…. Én szeretném a mobil applikációt, mert az a tapasztalatom, hogy – tisztelet a kivételnek – de nem olvassák az újságot, nem nézik a weblapot, nem kérdeznek, hanem írogatják a butaságokat a facebookra. Ezekre reagálni szoktam, mert még zárt csoportban sem szeretem, ha tájékozatlanság nélkül és bírálva osztogatnak észt egyesek. Az applikáció – igaz, hogy csak a programot letöltőknek – az önkormányzati vélemény, cikk közzételéről értesítést küld. Ezzel együtt a programokra is felhívja a figyelmet (szintén külön értesítés útján) van benne üzenetküldő és hasznos lehet a segítségkérő funkció is.

A Nemzeti Vágta előnyeit e körben ecsetelnem nem kell – az idei évben is, teljes mellszélességgel Petrik Tamás és Vicces mögött állunk. Cegléden tervezzük az elővágtán indulást, majd jöhet a nagydöntő a Hősök terén. Tavalyi összegben, 2 millió forint összegben javaslom tervezni.

Kis és közepes sátrakat a tavalyi évben vásároltunk.

Csemői reprezentációs és reklám ajándékokra (pólók, ajándéktárgyak) az idei évben is szükség lesz, a meglévő egyenpólót a nemzetközi versenyben is használni szeretném, csak a nemzeti színekkel kiegészítve. Ilyen pólót szeretnék adni azoknak a segítőinknek is, akik akár adománnyal, akár társadalmi munkával segítenek a céljaink elérésében. Ez adhat és ami fontosabb, mutathat a rendezvényeken és a zsűri fogadásán is egyfajta egységet a lakossággal. Kb. 100-150 pólóval számolok, + pótolnom kell a maradvány tollak, kulcstartók, bögrék állományát, így 1,5 millió forintos keret jóváhagyását kérem.

Itt tervezem a nemzetközi verseny prospektusainak, installációinak, szóróanyagainak tervezési és nyomtatási költségét 1,5 millió forintban.

* + Gyermekétkeztetés 46.249.714 Ft

(További 2.826.725 Ft tervezve az Óvodánál személyi és dologi kiadásra.)

* + Falugondnokok dologi kiadásai 4.560.000 Ft
  + Könyvtár és Közösségi Színtér dologi kiadásai 2.110.054 Ft
  + Növénytermesztéssel kapcsolatos kiadások

(önként vállalt feladatként) 1.200.000 Ft

* + Kiemelt állami és önkormányzati rendezvények kiadásai

17.000.000 Ft

Konkrétan a 2018-as esztendőben „csúcsra járattuk” a rendezvényeinket. A gazdag programkínálat sok érdeklődőt vonzott, és minden rendezvényünk kapcsán pozitívak voltak a visszajelzések.

Az idei esztendőben – a nemzetközi versenyben való szereplés okán – másképp szeretném. Koncentrálnom kell az emberei erőforrásainkat (sajnos nem vagyunk sokan) és kímélni szeretném a közterületeket, ezért az idei évben CSAK KÉT nagy rendezvényt tervezek a Templom téren: a virágvásárt és a virágünnepet (falunapot). De azt jókedvvel, bőséggel! A nemzeti ünnepeket (március 15, augusztus 20,   
október 23) megünnepeljük, vendég előadók nélkül, költségmentesen. Ennek az elvnek mentén az idén elmaradnak minden kisebb rendezvényünk is: nem jön sztárelőadó a Magyar Kultúra Napjára, nem lesznek zenés nyári esték, nem rendezzük meg a térségi oviolimpiát, a szüreti felvonulást.

* + Biztosítási díjak (vagyon, gépjárművek) 2.112.000 Ft
  + Cégautóadó 740.000 Ft
  + Projektmenedzser lakossági szolgáltatása

(önként vállalt feladatként) 3.048.000 Ft

* + Pénzügyi szolgáltatási díjak 4.500.000 Ft
  + Lomtalanítás 1.500.000 Ft

Szeretnék változtatni a korábbi évek tavaszi–őszi gyűjtési rendjén. Sűríteni szeretném negyedévesre, és nem házhoz mennénk, hanem kijelölt depóba vihetnék a csemőiek a lomot. Minden csemői 12 zsákot ingyenesen letehet. Onnan vagy a mi traktorunk, vagy az Oldal Laci elszállítja az összegyűjtött szemetet. Tavalyi szinten tervezem a költségeket, mely szerintem csak kevesebb lehet…

* + Postai szolgáltatás RGYK Erzsébet utalványok 300.000 Ft
  + Leader pályázat önerejeként (Kult. Kiállító) 650.000 Ft

Az épület földszinti helyiségeiben képgalériát rendeltem Csemői képekkel, fix felszereléssel. (Mint a hivatali aulában a képfüzér). A nagyobb helyiségben az épületeink, belépő-közlekedő folyosóra virágos képek, a kisebb helyiségbe külterületi képek kerülnének. A tervezett összeg árajánlaton alapul.

* + Önkormányzati vagyon működtetése 9.000.000 Ft

(Sportpálya, Helytörténeti Gy., Zöldhalmi Közösségi Ház, Tájház, Játszótér, Templom tér, Bogácsi üdülő működési kiadásai)

* + nemzetközi verseny dologi kiadásai 1.000.000 Ft

**nemzetközi zsűri fogadása**

Összesen 8-10 fős a zsűri + 3 fő a magyar megfigyelő + 3 fő Magyar Turisztikai ügynökség képviselője, azaz közel 20 főt kell egy, vagy két napig „vendéglátnunk”. Fizetnünk kell szállást, városnéző kisvonatot a zsűrinapra. Kötelező ebéd és díszvacsora. A látogatásra portfóliót kell készítenünk több nyelven, ún. sétálófüzetet biztosítani a tagoknak. Egységes arculati elemeket gyártani a látogatás helyszínére, az ajándékokra, a kötelező sajtótájékoztatókra. Komoly nyomdai előkészületek (tervezéstől a kivitelezésig) szükségesek, mert külön értékelési szempont a külső (a világgal) és a belső (a helyi lakossággal) kommunikáció minősége is. Szinkrontolmácsot kell fogadnunk és fülhallgatós rendszert bérelnünk a zsűri napra, illetve legalább 2-3 további tolmácsot is foglalkoztatnunk kell.

**ausztriai kitelepülés**

A nemzetközi verseny eredményhirdetése szeptemberben lesz Ausztriában. A néhány napra „ki kell költöznünk”, mert bemutatkozási lehetőséget kaptunk és ki is állíthatunk. Szerencsére nem kell messzire mennünk (565 km), autóval, kisbusszal közlekedhető a távolság. A pontos helyszín HAUS település lesz.

Ezekből a költségekből 1.000.000 Ft a személyi juttatások között reprezentációként szerepel.

* + ZÖBA, Tejbegyűjtő épület, PH villámhárító javítás 8.100.000 Ft

**Zöldhalmi közösségi ház felújítás 4.100.000.-Ft**

Tavaly is terveztük, elmaradt… Egyben szeretném kezelni a Sportcentrum öltözőépületével és a tejbegyűjtővel, mert mindhárom épületnél a szigetelés hiány jelentkezik. Tavaly kértem ajánlatot mindhárom épületre és a teljes körű kivitelezésre, mert biztos vagyok benne, hogy a saját embereinkkel nem fogunk odaérni, hogy akár csak részfeladatokat is ellássunk.

2018-ban 3 milliót terveztünk az épület szigetelésére, 500 ezret az udvar rendbetételére, és 500 ezer forintot a belső (a lakóházak felőli belépő) bontására.

* **öltözőépület/tejgyűjtő épület felújítása 5.000.000.-Ft**

Az utólagos szigetelés, majd az azt követő helyreállító munkák az öltöző és a tejgyűjtő épületénél is indokoltak. Ugyanaz a helyzet, mint a zöldhalmi közösségi háznál. A falak vizesednek, a vakolat mállik. Javaslom, hogy az öltöző épületének felújítása során alakítsuk ki a meleg víz vételezését és a helyiségek fűtési rendszerét. Az egyik szobában a gáz be van szerelve, ezt kellene tovább kiépíteni a másik két helyiségben.

* **Ellátottak pénzbeli juttatásai**

E soron a különböző szociális támogatások kerültek tervezésre a táblázat szerinti részletezésben (BURSA ösztöndíjak 750.000 Ft, Arany J. Tehetséggondozó Program ösztöndíjai 70.000 Ft, köztemetés 1.000.000 Ft, természetben nyújtott települési támogatás (téli rezsicsökkentésben nem részesültek támogatása) 7.008.000 Ft, települési támogatás (rendszeres, egyedi támogatások) 15.000.000 Ft). Egyéb önkormányzati rendeletben megállapított juttatás jogcímen beiskolázási támogatás (3.250.000 Ft), lakásfelújítási támogatás (2.000.000 Ft), ösztöndíj program (1.500.000 Ft), méltányossági ellátások (1.000.000 Ft) valamint a 16 éven aluli csemői gyerekek karácsonyi támogatása (3.750.000 Ft), nyugdíjasok karácsonyi csomagja, élelmiszercsomag (1.500.000 Ft) várható kiadások szerepelnek.

Tavalyi évben bevezetett új ellátási formák (beiskolázási támogatás, ösztöndíjpályázat, lakásfelújítási program, méltányossági ellátások) működését sikeresnek ítélem - folytatni javaslom.

2019-ben növekszik a szociális költséghely állami finanszírozása, amely lehetőséget ad arra, hogy növeljük a települési támogatás havi összegét. A ciklus kezdetekor 2.500.-Ft-ról 3.500.-Ft-ra növeltük, most további 1.500.-Ft/hó/fő emelést javaslok, mely után 5.000.-Ft lenne a havi összeg. Ezzel az emeléssel konkrétan megduplázzuk a lakásfenntartási támogatás összegét.

* **Egyéb működési célú kiadások**

A civil szervezetek tervezett támogatását (5.800.000 Ft), a háziorvosi ügyelet szerződés alapján fizetendő 200.000 Ft/ hó összegét (2.400.000 Ft), valamint az iskolaegészségügy feladat ellátásáért a Cse-csemő Bt.-nek fizetendő havi 23.200 Ft-ot (278.400 Ft) tartalmazza. Itt jelenik meg a tervezett tartalék összege is (15.442.844 Ft), mely fedezetet nyújthat az esetleges elszámolásból adódó visszafizetési kötelezettségeknek, a közhasznú foglalkoztatás kiadásainak önerejéhez, valamint a képviselő-testület által elfogadott egyéb kiadásokhoz.

* **civil szervezetek támogatása 4.800.000.-Ft**

Bejegyzett civil szervezetek támogatása 1.200.000 Ft

„Külsős” civil szervezetek támogatása 300.000 Ft

Rendőrség támogatása 1.000.000 Ft

CVSE – edzők támogatása

foci, birkózás, pingpong (65 e Ft/hó) 800.000 Ft

Csemői Palotás SE támogatás 1.500.000 Ft

**civil szervezetek támogatása 1.200.000.-Ft**

Az idei évben szeretném „lefelezni” a civil szervezeti támogatást. Kell, hogy a szervezetek is vállaljanak „sorsközösséget” az önkormányzati célokkal.

**„külsős” támogatás 2.100.000.-Ft**

Ezen a költséghelyen terveztük a Rendőrség támogatását (2018-ban 1 millió, 2019-re is 1 millió) és a hozzánk beérkező alapítványok, egyesületek támogatását. Az idei évben csak a rendőrség, a mentők és a tűzoltóság civil programjának támogatását javaslom 100-100-100 ezer forint nagyságrendben. Itt tervezzük a CVSE támogatását az edzők útiköltségének (foci, birkózás, pingpong 65 e Ft/hó) finanszírozásával. Emelni nem javaslom, de a tavalyi szinten tervezést igen.

**Csemői Palotás SE támogatása 1.500.000.-Ft**

Évekkel ezelőtt ráléptünk egy útra azzal, hogy pontosan tudtuk, a sportegyesület szinte csak önkormányzati támogatásra számíthat. Óriási büszkeség számomra, hogy az egyesület működik, több, mint 100 gyermeket mozgat heti rendszerességgel és szakedzők irányításával. Az egyesület a tömegsport szervezésében is jeleskedett, szervezésükben kispályás tornák, települések közötti versenyek és családi nap is megrendezésre került. A szakosztályok száma bővült tavaly, így egy minimális emelést javaslok.

* **Beruházások és Felújítások**

A 4. számú melléklet részletesen tartalmazza az egyes előirányzatokat.

**2018. 2019.**

**1. saját erős kiegészítése elnyert pályázatnak 23.500.000.-Ft 20.000.000.-Ft**

**2. saját erő – beadandó pályázathoz 3.000.000.-Ft 10.725.000.-Ft**

**3. külterületi saját erős fejlesztések 31.500.000.-Ft 30.000.000.-Ft**

**4. belterületi saját erős fejlesztések 8.300.000.-Ft 15.650.000.-Ft**

**5. zöldfelület fejlesztése 4.500.000.-Ft 5.000.000.-Ft**

**ÖSSZESEN:** **110.800.000-Ft 128.800.000.-Ft**

**A fenti tételek a fejlesztések és beruházások körébe tartoznak, a kötelező önkormányzati feladatok (intézményi működtetés, étkeztetés, hatósági feladatok, üzemeltetési költségek) ellátásán felül jelentkeznek.**

Részletezve a feladatok és költségek:

1. **VP külterületi dűlőút+gépek 20.000.000.-Ft**

Bár a tavalyi tervezésben a gépek beszerzése már teljesült, ugyanakkor többet kell terveznünk (sajnos) az utak kivitelezésére.

1. **LEADER szálláshely 500.000.-Ft**

**LEADER turisztikai vonzerő 225.000.-Ft**

A két pályázat elbírálása folyamatban van, akár az I. negyedévben várható eredmény. Úgy számolok, hogy mindkét pályázat nyer. E költséghelyen csak a pályázati önerőt számítom.

**LEADER pályázatok 1.500.000.-Ft**

A turisztikai vonzerő kapcsán nincs külön feladatunk, de ha a szálláshely kialakítása pályázatunk nyer, akkor oda költenünk kell: szekrények, ágyneműk, mosógép, függönyök,   
tv-k, konyhai felszerelési tárgyak.

**Bölcsőde fejlesztési pályázat 10.000.000.-Ft**

Új pályázat, januári beadással. Itt is csak a pályázati önerőt számítom.

1. **közvilágítás fejlesztés 5.000.000.-Ft**

Ahogy eddig minden évben, úgy az idén is tervezzük. Valószínűleg a tavaly tervezett II. ütem megvalósítását fizetjük az idei évben. Azon meg nagyon el kell gondolkodni, hogy a III. ütemet beadjuk-e tervezésre, mert annak a megvalósítása és a számla kiegyenlítése is biztosan átcsúszik a következő önkormányzati ciklusba.

**Tájház környezetének felújítása 9.000.000.-Ft**

Tavaly is terveztük, de kivártam, hogy hátha megindul az egészséges ivóvíz projekt, ahol ez a terület felvonulási területnek van beadva. A 2011-ben nyertes pályázatról annyi hírünk van, hogy a közbeszerzés előkészítése zajlik – de ez is már két éve….

A fedett kerékpártárolót mindenképpen szeretnék, mert ez a ciklusprogramban is szerepel (tavalyi terv: 2.5 millió, idei terv: 2 millió; parkosításra és térburkolatra  
2 milliót tervezek, díszkivilágításra 500 ezer forintot, a kondipark kialakítására gumiburkolatot vásárolnék + megrendelném a forgalmazótól, a telepítést   
400 ezer+100 ezer forintért.

**kútfúrás 9.000.000.-Ft**

A cél nem változott tavaly óta: Az egészséges ivóvíz elérése 2 helyszínen Alsó-Csemőben, 1 helyszínen Hantházán valósulna meg**.** Az ivóvíz pályázat részeként a zöldhalmi gerincvezeték és körvezeték kiépítésével egyidejűleg a Hosszú-Csemői településrészen 3, azaz három közkút (vezetékes vizet használva) meg fog valósulni.

**buszmegállók cseréje 3.000.000.-Ft**

A cél, hogy egységes könnyűszerkezetes buszmegállóink legyenek a tömegközlekedési útvonalakon. Cegléd és Csemő között 5 új szimpla buszmegállót jelent és 3 duplát, valamint egy „csak tető” Gáspár bolt mellé. Az új szimpla készen van, csak telepíteni kell. Hantháza felé, én 8 új szimpla megállóval számolok. A beírt összeg abszolúte hasra ütés…

1. **buszforduló automatizálása 2.000.000.-Ft**

Konkrét árajánlatom van a Balázstól, bruttó 1.180 ezer forintra. Megállapodtunk, ahogy az időjárás engedi elvégzik az automatizálást. A többletet a meglévő szórófejek cseréjére szánom, és nagyon gondolkodom a Református templom zöldfelületének automatizálásán is.

**új központi buszváró építése 2.000.000.-Ft**

A Hétvezér tér felújításának utolsó fázisa. Tégla+faszerkezet az iskola előtti „szocreál” buszváró elbontása után. Elvileg saját munkaerőből meg tudjuk építeni, tehát csak anyagköltséggel tervezek. Ha ezen a költséghelyen „marad”, akkor a külterületi buszvárókra átcsoportosításra kerülhet.

**szabadtéri kondieszközök telepítése 500.000.-Ft**

A 12 beszerzett eszköz felét a Tájházhoz, a másik felét a Sportcentrumba szeretném. Ha a viacolorra telepítünk, akkor csak a szakmai segítség költségével kell számolni,   
(250 ezer), ha zöldfelületre, akkor alá gumiburkolat (250 ezer) is szükséges. Ha nem kell a burkolat a Sportcentrumba, akkor az iskola előtti játszótér gumiburkolatát javaslom cserélni.

**bölcsi berendezése 3.000.000.-Ft**

Az ovi épületében kialakított bölcsődei csoportba „csak” játékokat, altatókat és a mindennapos használati tárgyait vásároltuk meg tavaly. Ha és amennyiben nyer a pályázatunk, akkor bútorokat, és további felszerelési, berendezési tárgyakat (függönyök, szekrények, teljes konyha berendezés, irodák, öltözők) kell vásárolnunk   
(3 millió).

1. **zöldfelület fejlesztés 5.000.000.-Ft**

Tavaly virágpalántára (2.5 millió), virágtartó eszközök és anyagok beszerzésére   
(1 millió) és a tájház környezetének zöldítésére (1 millió) terveztünk. Az idei tervek és az összegek is hasonlóak, annyi kiegészítéssel, hogy 500 ezer forint összegben az iskola udvaron telepítünk új örökzöldeket, illetve feltölteni tervezzük az udvar hátsó részét földdel és rávetünk.

* **Finanszírozási kiadások**

Ez a sor tartalmazza a 2018. év végén megelőlegezett 2019. évi 00. havi nettó állami támogatás (13.711.717 Ft) technikai visszafizetését, továbbá az intézmények (Csemői Polgármesteri Hivatal, Csemői Nefelejcs Óvoda és Mini Bölcsőde) finanszírozására folyósítandó támogatásokat. A Polgármesteri Hivatalnál kell tervezni az idei évben kiemelt jelentőségű zöldterület fejlesztését.

**Tisztelt Képviselő-testület!**

*2019-ben is önkormányzatunk gazdálkodását a következő célkitűzések határozzák meg, összhangban a 2014-2019. időszakra vonatkozó Gazdasági Programmal: az intézményhálózat, a településüzemeltetés működőképességének megtartása, Csemő további fejlődését elősegítő fejlesztések előkészítése, illetve a megkezdett beruházások folytatása befejezése.*

*Fenntartva és megismételve az idei évi költségvetési koncepcióban elfogadottakat megerősítem, hogy a gazdasági helyzetünk stabil, ami lehetővé teszi azt, hogy saját erőből is gondolkodhassunk fejlesztésekben.*

Az államháztartási törvény rögzíti az önkormányzati költségvetési rendelet tartalmára vonatkozó előírásokat. A hivatkozott jogszabályok az irányadóak arra vonatkozóan, hogy mit kell tartalmaznia az önkormányzat költségvetési bevételeinek és kiadásainak, valamint rendelet-tervezet kötelezően előírt tartalmi elemeit.

A költségvetés tervezése már a tényleges adatok, az önkormányzat részére megállapított állami támogatás alapján történik.

Az Önkormányzat 2019. évi költségvetési rendelet-tervezete a tervezés alapvető kritériumainak betartásával – miszerint működési hiány nem tervezhető, továbbá az önkéntes feladatok felvállalása nem veszélyeztetheti a kötelezően ellátandó feladatokat - a változó jogszabályi környezetnek megfelelően, és az intézményhálózat feladatainak ellátásához szükséges fedezet biztosításával készült.

A költségvetési rendelet-tervezetet valamennyi bizottság tárgyalja a testületi ülés előtt.

Kérem a Tisztelt Képviselő-testületet az előterjesztés megtárgyalására, a költségvetési rendelet-tervezet elfogadására.

Csemő, 2019. február 11.

Dr. Lakos Roland

polgármester